Talous- ja sosiaalikomitean lausunto aiheesta "Ehdotus neuvoston asetus asetuksen (ETY) N:o 1035/72 II a osaston mukaisesti hyväksyttyjen joitakin pähkinöitä ja johanneksenleipää koskevien laadun ja kaupan pitämisen parantamissuunnitelmien rahoittamisen jatkamisesta ja hasselpähkinöiden erityistuesta"

(2002/C 94/03)

Neuvosto päätti 6. joulukuuta 2001 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 29. tammikuuta 2002 (esittelijä oli José Manuel de las Heras Cabañas).

Talous- ja sosiaalikomitea hyväksyi 20. ja 21. helmikuuta 2002 pitämässään 388. täysistunnossa (helmikuun 20. päivän kokouksessa) seuraavan lausunnon äänin 121 puolesta, yksi vastaan 2:n pidättyessä äänestämästä.

1. Johdanto

1.1. Komissio on tehnyt ehdotuksen asetukseksi saatuaan 23. heinäkuuta 2001 ministerineuvostolta asiaa koskevan valtuutuksen. Siinä komissiota kehotettiin löytämään ratkaisu sellaisia pähkinöiden (mantelien, hasselpähkinöiden, saksanpähkinöiden ja pistaasipähkinöiden) ja johanneksenleivän tuottajaorganisaatioita varten, joiden laadun ja kaupan pitämisen parantamissuunnitelmien voimassaolo päättyy vuonna 2001 ja joita varten vuoden 2002 talousarvioon ei ole varattu määrärahoja. Komissio ehdottaa, että pähkinöiden ja johanneksenleivän tuottajille myönnettävää tukea jatketaan vuodella, jos tuottajien viljelysalat kuuluvat vuonna 2001 päätyvien parannussuunnitelmien piiriin.

1.2. Lisäksi ehdotetaan, että hasselpähkinöistä maksetaan yhden markkinointivuoden mittaista, tietyille tuottajaorganisaatioille tarkoitettua erityistukea, koska vuoden markkinatilanne on kuluvana markkinointivuonna hankala Turkista peräisin olevan hasselpähkinöiden halpatuonnin vuoksi.

1.3. Edellä mainitut toimenpiteet liittyvät keskusteluihin, joita neuvosto, Euroopan parlamentti sekä talous- ja sosiaalikomitea ovat viime aikoina käyneet kyseisen tuotannonalan pitkän aikavälin tukikehyksestä, jonka taloudellisia, sosiaalisia ja ympäristönäkökohtia komissio on puolestaan alkanut tarkastella perinpohjaisesti. Neuvosto on kehottanut komissiota esittämään tarkastelun päätelmät ja tekemään tarvittavat ehdotukset mahdollisimman pian.

2. Yleistä

2.1. Komitea muistuttaa korostaneensa jo aiemmissa lausunnoissaan(1) pähkinä- ja johanneksenleipäalan taloudellista, sosiaalista ja ympäristömerkitystä EU:ssa sekä erityisen vaikeaa markkinatilannetta, koska ne kilpailevat unionin ulkopuolisista maista peräisin olevan tuotannon kanssa.

2.2. Komitea on niin ikään korostanut tarvetta hahmotella YMP:n puitteissa vakaita tukitoimenpiteitä, joilla taataan alan taloudellinen elinkelpoisuus ja otetaan samalla huomioon alan toimivuuteen liittyvät näkökohdat, sen myönteiset vaikutukset väestön, elinkeinoelämän, työpaikkojen ja ympäristön säilyttämiseksi tietyillä EU:n epäsuotuisilla alueilla. Komitea on myös ilmaissut pelkääväänsä liiallista riippuvuutta tuonnista sekä tästä mahdollisesti odotettavissa olevia hintoihin ja siis kuluttajiin kohdistuvia seurauksia.

2.3. Komitealla on lisäksi ollut tilaisuus ottaa kantaa parantamissuunnitelmien soveltamisen myönteisiin vaikutuksiin tietyissä jäsenvaltioissa, joissa tuotanto on kohentunut, ja esittää mielipiteensä alan organisoitumisesta sekä tuotteiden laadusta ja elintarviketurvallisuudesta. Ala ei kuitenkaan valitettavasti pysty vielä kilpailemaan riittävästi unionin ulkopuolisten maiden tuotannon kanssa.

2.4. Komitea suhtautuu myönteisesti nyt tehtyyn ehdotukseen jatkaa parantamissuunnitelmia väliaikaisena ratkaisuna niiden tuottajaorganisaatioiden hankalaan tilanteeseen, joiden suunnitelmien voimassaolo päättyy vuonna 2001. Komitea on kuitenkin huolestunut siitä, että alalle ei vielä ole ehdotettu pysyvää ratkaisua.

2.5. Komitean mielestä on riittävästi tekijöitä, joiden pohjalta voidaan päätellä olevan tarpeen taata pysyvästi alan tulevaisuus. Komitea kehottaakin tekemään neuvostolle viipymättä ehdotuksen, jolla selkiytetään tuottajien, tuottajaorganisaatioiden ja alaan liittyvän jalostusteollisuuden epävarmaa tilannetta.

2.6. Komitean mielestä komissio on neuvoston asetuksessa velvoitettava esittämään ratkaisu viimeistään 1. kesäkuuta 2002, jotta nyt ehdotettujen ja tulevien toimenpiteiden välinen jatkuvuus ei keskeytyisi.

3. Erityistä

3.1. Komitea ei ole komission kanssa yhtä mieltä siitä, että nyt jatkettujen toimenpiteiden taustalla ovat tuen vähentämisen periaate ja rahoitusvastuun asteittainen siirtäminen tuottajille, sillä tuet ovat edelleen jatkuvaluonteisia. Tällainen lähestymistapa ei ole hyväksyttävissä pähkinöiden ja johanneksenleivän tulevien pitkän aikavälin toimenpiteiden kannalta katsottuna.

3.2. Komitean mielestä ei ole perusteltua hyväksyä ehdotettua yhteisön rahoitusosuuden supistamista 82 prosentista 75 prosenttiin; se merkitsee askelta kohti YMP:n uudelleen kansallistamista ja vaikeuttaa siis entisestään alan tulevaisuutta tuottajajäsenvaltioissa. Komitea korostaa alan tukitoimenpiteiden vähäistä taloudellista vaikutusta, sillä ne muodostavat hyvin pienen osan Emotrin tukirahaston menoista ja niiden osuus YMP:n budjetista on 0,2 prosenttia. Komitea on jo useaan otteeseen todennut, että hedelmä- ja vihannesalan yhteistä markkinajärjestelyä varten on syytä myöntää Agenda 2000:n rahoitusnäkymien puitteissa riittävästi varoja ja ottaa huomioon alan tarpeet ja merkitys(2).

3.3. Komitea esittää toivomuksen, että komission ehdotuksessa käsiteltäisiin vuonna 2001 päättyviin tuottajaorganisaatioiden parantamissuunnitelmiin sisältyvien kaikkien toimien rahoitusta ja mahdollistettaisiin parannustöitä koskevien tukihakemusten vastaanottaminen 31. joulukuuta 2002 saakka eli pidennettäisiin komission ehdottamaa määräaikaa.

3.4. Komissio rajaa tuen sellaisiin aloihin, joille on myönnetty tukea parantamissuunnitelman viimeisenä täytäntöönpanovuonna. Tämä puolestaan aiheuttaa ongelmia tuottajaorganisaatioille niiden hallinnoidessa parantamissuunnitelmia. Kun otetaan huomioon nykyisten säädösten täytäntöönpano, komitean mielestä suunnitelmaan sisältyville viljelysaloille on annettava mahdollisuus saada tukea edellyttäen, ettei suunnitelman viimeiselle vuodelle varmistettu kokonaispinta-ala ylity. Tällä muutoksella ei olisi rahoitusvaikutuksia.

3.5. Komitea kannattaa hasselpähkinöistä maksettavan erityistuen käyttöönottoa, koska se helpottaa alalla nykyisin vallitsevaa kriittistä markkinatilannetta. Komitea katsoo kuitenkin, että nykyisessä muodossaan ehdotuksella muutetaan EU:n tuottajaorganisaatioiden markkinoillepääsyn ehtoja ja vääristetään kilpailua.

3.6. Komitea katsoo niin ikään, että hasselpähkinöiden epäsuotuisat markkinaolosuhteet vaikuttavat samalla tavoin kaikkiin tuottajaorganisaatioihin. Sen sijaan nyt tehdyssä ehdotuksessa eri organisaatioita kohdellaan syrjivästi, koska mahdollisuus hyödyntää edellä mainittua toimenpidettä rajataan vain niille tuottajaorganisaatioille, joiden parantamissuunnitelmia ei ole jatkettu.

3.7. Koska toimenpiteen rahoituskustannukset ovat vähäiset, komitea kehottaa soveltamaan kyseistä toimenpidettä kaikkiin hasselpähkinöiden tuottajaorganisaatioihin riippumatta siitä, onko niiden parantamissuunnitelmia jatkettu vai ei.

4. Loppuhuomiot

4.1. Komitea hyväksyy edellä esitetyin huomioin väliaikaisena ratkaisuna pähkinöiden ja johanneksenleivän nykyisten tukitoimenpiteiden jatkamisen ja kehottaa komissiota tekemään ennen 1. kesäkuuta 2002 lopullisen ehdotuksen, jonka lähtökohtana on hehtaarikohtainen kiinteämääräinen tuki. Tuen on oltava riittävän suuri, jotta tuottajien tulotaso säilyy ja viljelmät ovat edelleen kannattavia.

4.2. Komitea toistaa kaikki aiemmin antamassaan lausunnossa(3) tekemänsä ehdotukset. Kyseisessä lausunnossa hahmoteltiin perustekijät, joita alan lopullisen ratkaisun löytäminen edellyttää.

4.3. Komitea puoltaa yhteisössä tuotettavista hasselpähkinöistä maksettavan kiinteämääräisen erityistuen käyttöönottoa markkinointivuonna 2001/2002, mutta tuen vuoksi EU:n eri tuottajaorganisaatioita ei saa kohdella syrjivästi.

Bryssel 20. helmikuuta 2002.

Talous- ja sosiaalikomitean

puheenjohtaja

Göke Frerichs

(1) (pähkinöiden ja johanneksenleivän parantamissuunnitelmien jatkaminen), EYVL C 116, 20.4.2001 ja (komission kertomus hedelmien ja vihannesten YMJ:stä), EYVL C 221, 7.8.2001.

(2) EYVL C 14, 16.1.2001 (asetusten 2200, 2201 ja 2202 muuttaminen) ja EYVL C 221, 7.8.2001 (komission kertomus hedelmien ja vihannesten YMJ:stä).

(3) EYVL C 116, 20.4.2001.